b'\n_START_ARTICLE_\nRilan luostari\n_START_PARAGRAPH_\nRilan luostari (bulg. \xd0\xa0\xd0\xb8\xd0\xbb\xd1\x81\xd0\xba\xd0\xb8 \xd0\xbc\xd0\xb0\xd0\xbd\xd0\xb0\xd1\x81\xd1\x82\xd0\xb8\xd1\x80, Rilski manastir) on suuri ortodoksinen luostari Bulgariassa. Luostari sijaitsee lounaisilla Rila-vuorilla 117 kilometri\xc3\xa4 Sofiasta etel\xc3\xa4\xc3\xa4n Rilska-joen laaksossa 1 147 metrin korkeudessa_NEWLINE_Rilan luostari on perustettu 900-luvulla. Se on Bulgarian merkitt\xc3\xa4vimpi\xc3\xa4 kulttuurihistoriallisia monumentteja ja se kuuluu UNESCOn maailmanperint\xc3\xb6luetteloon._NEWLINE_Luostarikompleksi k\xc3\xa4sitt\xc3\xa4\xc3\xa4 yhteens\xc3\xa4 8 800 m\xc2\xb2:n alueen. Rakennukset ovat suorakaiteen muotoisen sis\xc3\xa4pihan (3 200 m\xc2\xb2) reunoilla. P\xc3\xa4\xc3\xa4kirkko ja keskiaikainen torni sijaitsevat pihalla. Viisikupolinen p\xc3\xa4\xc3\xa4kirkko valmistui vuonna 1837. Kirkon arvokkain esine on kullattu ikonostaasi, joka on kuuluisa puuleikkauksistaan ja jonka tekemiseen meni viisi vuotta nelj\xc3\xa4lt\xc3\xa4 k\xc3\xa4sity\xc3\xb6l\xc3\xa4iselt\xc3\xa4.\n_START_SECTION_\nHistoria\n_START_PARAGRAPH_\nPerinteisesti on uskottu, ett\xc3\xa4 luostarin perusti erakko Ivan Rilski, joka asui l\xc3\xa4heisess\xc3\xa4 luolassa. Luostarikompleksin perustivat kuitenkin erakon oppilaat, jotka olivat tulleet vuoristoon kuulemaan t\xc3\xa4m\xc3\xa4n opetuksia._NEWLINE_Perustamisestaan l\xc3\xa4htien Rilan luostari on ollut Bulgarian hallitsijoiden suosiossa. Melkein jokainen tsaari antoi suuria lahjoituksia luostarille aina osmanimiehitykseen saakka, mik\xc3\xa4 teki siit\xc3\xa4 Bulgarian kansallisen tietoisuuden kulttuurisen ja hengellisen keskuksen._NEWLINE_Paikallinen feodaaliherra Hrelju Dragovola pystytti Rilan luostarin uudelleen nykyiselle paikalleen 1300-luvulla. Kompleksin vanhimmat rakennukset Hreljova kula -torni (1334\xe2\x80\x931335) ja pieni kirkko tornin vieress\xc3\xa4 (1343) ovat tuolta ajalta samoin kuin piispan valtaistuin ja luostarin portit. Osmanien saapuminen 1300-luvun lopussa ja useat ry\xc3\xb6st\xc3\xb6retket johtivat luostarin tuhoutumiseen 1400-luvun puoliv\xc3\xa4liss\xc3\xa4._NEWLINE_Moskovan ja koko Ven\xc3\xa4j\xc3\xa4n patriarkaatin ja etenkin Athoksella sijaitsevan Rossikonin luostarin antamien lahjoitusten avulla Rilan luostari rakennettiin uudelleen 1400-luvun lopussa. Rakennust\xc3\xb6it\xc3\xa4 johtivat Kjustendilin seudulta tulleet kolme veljest\xc3\xa4, jotka my\xc3\xb6s toivat Ivan Rilskin pyh\xc3\xa4inj\xc3\xa4\xc3\xa4nn\xc3\xb6kset rakennusryhm\xc3\xa4\xc3\xa4n._NEWLINE_Luostari toimi bulgarian kielen ja kulttuurin s\xc3\xa4ilytt\xc3\xa4j\xc3\xa4n\xc3\xa4 maan ollessa vieraan vallan alaisuudessa. Bulgarian kansallisen her\xc3\xa4\xc3\xa4misen aikana (1700\xe2\x80\x931800-luku) luostari tuhoutui tulipalossa 1833 ja se rakennettiin uudelleen seuraavan 30 vuoden aikana rikkaiden bulgarialaisten tuella. Asuinrakennusten rakentaminen aloitettiin 1816 ja kellotorni lis\xc3\xa4ttiin vanhaan torniin 1844. _NEWLINE_Luostarikompleksi julistettiin kansalliseksi monumentiksi 1976 ja se listattiin UNESCOn maailmanperint\xc3\xb6luetteloon 1983.'